32006R1677
L 314/3
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 1677/2006 НА КОМИСИЯТА
от 14 ноември 2006 година
за дерогация от Регламент (ЕО) № 2172/2005 по отношение на датата на подаване на заявления за права на внос за периода на тарифна квота 1 януари-31 декември 2007 г.
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 1254/1999 на Съвета от 17 май 1999 г. относно общата организация на пазара на говеждо и телешко месо (1), и по-специално член 32, параграф 1, първа алинея от него,
като има предвид, че:
(1)
Регламент (ЕО) № 2172/2005 на Комисията от 23 декември 2005 г. за определяне на подробни правила за прилагането на тарифна квота за внос на живи животни от рода на едрия рогат добитък с тегло, превишаващо 160 kg, и с произход от Швейцария, предвидена в Споразумението между Европейската общност и Швейцарската конфедерация за търговия със селскостопански продукти (2) открива безмитна тарифна квота на многогодишна основа за периоди 1 януари-31 декември, за внос на 4 600 живи животни от рода на едрия рогат добитък с произход от Швейцария.
(2)
Член 3, параграф 3 от Регламент (EО) № 2172/2005 предвижда, че заявления за права за внос трябва да се подават най-късно на 1 декември, предхождащ периода на годишна тарифна квота за внос. Поради присъединяването на България и Румъния към Европейския съюз на 1 януари 2007 г. и за да се даде възможност на операторите на тези страни да се ползват от тази квота през 2007 г., срокът за подаването на заявления за периода на тарифна квота за внос 1 януари-31 декември 2007 г. следва да бъде удължен до 8 януари 2007 г.
(3)
Мерките, предвидени в настоящия регламент, са в съответствие със становището на Управителния комитет по говеждо и телешко месо,
ПРИЕ НАСТОЯЩИЯ РЕГЛАМЕНТ:
Член 1
Чрез дерогация от член 3, параграф 3, първа алинея от Регламент (ЕО) № 2172/2005 за периода на тарифна квота за внос 1 януари-31 декември 2007 г. заявленията за права на внос се подават най-късно преди 13:00 часа, брюкселско време, на 8 януари 2007 г.
Член 2
Настоящият регламент влиза в сила в деня след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 14 ноември 2006 година.